Skok wag by petrolpompeArgieffoto ter illustrasie (Foto: Activ-Michoko, Pixabay) Stygende internasionale oliepryse het tot gevolg dat Suid-Afrikaners in Maart aansienlik meer by die petrolpompe sal moet opdok. Só sê die Automobiel Assosiasie van Suid-Afrika (AA) op grond van die ongeouditeerde brandstofprysdata vir Februarie wat deur die Sentrale Energiefonds uitgereik is. Die AA sê petrol sal na verwagting met 73c per liter styg, terwyl diesel met 92c per liter sal styg. Paraffien sal 74c duurder kos. “Die rand-dollar wisselkoers het effens in Suid-Afrika se guns gewerk in Februarie en sal motoriste tot sowat 9c per liter spaar. Dié verligting is egter vertrap deur die aansienlike styging in brandstofpryse ná die plato van Januarie.” Die brandstofheffings en koolstofheffing wat onderskeidelik in April en in Junie in werking sal tree, maak die prentjie vir motoriste nog donkerder. Die algemene brandstofheffing gaan met 15c per liter toeneem en die padongelukkefondsheffing met 5c. Die algemene brandstofheffing verhoog tot R3,52 per liter petrol en R3,37 per liter diesel. Die padongelukkefondsheffing verhoog tot R1,98 per liter vir petrol én diesel. Die heffingtoenames sal op 3 April in werking tree. Koolstofbelasting op brandstof van 9c per liter op petrol en 10c per liter op diesel sal op 6 Junie in werking tree. “In die medium termyn verwag ons dat die wêreldvoorraad effens hoër sal wees as die aanvraag te midde van die VSA se indrukwekkende vordering met sy binnelandse olieproduksie. Die brandstofpryse bly egter vatbaar vir geopolitiese skokke en ons kan nie die moontlikheid van nog stygings in die eerste helfte van 2019 uitsluit nie,” het die AA gesê.